CL

**Lee Chae-rin** () нь **CL** тайзны нэрээр алдаршсан, Өмнөд Солонгосын реппер, дуучин, ая зохиогч юм. Тэрээр 2009 онд 2NE1 охидын хамтлагийн ахлагчаар дэбютээ хийж, өдгөө дэлхий даяар хамгийн алдартай Өмнөд Солонгосын охидын хамтлагуудын нэг юм.

Өмнөд Солонгосын Сөүл хотод төрсөн тэрээр амьдралынхаа ихэнх хугацааг Япон, Францад өнгөрөөсөн. Соло уран бүтээлчийн хувьд тэрээр 2013 оны 5 сард *"The Baddest Female"* дуугаараа соло дэбютээ хийж, 2014 оны 2 сард *"MTBD"* бие даасан дуугаа 2NE1-н студийн цомог *"Crush"*-ийн нэг хэсэг болгон гаргасан.

2015 оны эхээр *"Hello Bitches"* (2015) болон *"Lifted"* (2016) дуунуудаа гаргаснаар бие даасан карьераа үргэлжлүүлэв. *"Lifted"* дуу нь Billboard Hot 100 чартад орсон анхны Солонгос соло уран бүтээлч, гурав дахь Солонгос уран бүтээлчийн дуу болжээ. 2016 оны 11 сард 2 жил завсарласны дараа 2NE1 хамтлаг тарсан гэдгийг YG-аас зарлаж, 2019 оны 12 сард CL агентлагаасаа гарсан. Гарсныхаа дараа *"Lifted"* дуунаас хойш гурван жилийн хугацаанд бичсэн 6 дуугаараа бие даасан төсөл болох *"In the Name of Love"* нэртэй EP гаргаж, 2 жилийн дараа анхны студийн *"Alpha"* цомгоо 2021 оны 10 сард гаргасан.

2024 оны 7 сард 2NE1 шинэчлэгдсэний дараа хамтлагийн бүх үйл ажиллагаа YG-ын дор харьяалагдаж байна. Cl нь 2015, 2016 онд Time сэтгүүлээс гаргасан *"Дэлхийн хамгийн нөлөө бүхий 100 хүн"* санал асуулгад 2-р байр болон 25-р байранд тус тус орж, *Forbes* сэтгүүлийн 2019 онд гаргасан *"30 Under 30 Asia"* жагсаалтад багтаж байжээ. Мөн 2019 онд The Guardian сэтгүүлээс гаргасан *"Бүх цаг үеийн шилдэг охидын хамтлагийн гишүүн"*-ий тоонд багтаж байв. Хөгжмийн салбараас гадна түүнийг дэлхийн олон хэвлэлд загварын бэлгэ тэмдэг хэмээн хүлээн зөвшөөрдөг.

## Намтар
### 1991–2008: Бага нас болон карьерын эхлэл
Тэрээр Өмнөд Солонгосын Сөүл хотод төрсөн ч, бага насныхаа ихэнх хугацааг Парис, Цүкүба, Токиод өнгөрөөжээ. 13 настай байхдаа ганцаараа Парис руу нүүж, тэндээ хоёр жил суралцаж, 15 настайдаа буюу 2006 онд YG Entertainment-д тэнцжээ. Түүний анхны дуу нь 2007 онд Big Bang хамтлагийн хоёр дахь цомогт багтсан *"Intro (Hot Issue)"* дуунд хамтарсан явдал байв. 

### 2009–2013: 2NE1 хамтлагийн дэбют болон соло карьерын эхлэл
Lee 2009 оны эхээр өөрийн тайзны нэрээ *"CL"* болгож, 2NE1 хамтлагийн ахлагч, гол репперээр томилогдов. Дараа нь хамтлагаараа 2009 оны 3 сарын 27нд нэг агентлагт харьяалагддаг Big Bang хамтлагтай хамт *"Lollipop"* хэмээх сурталчилгааны дуунд хамтарч, улмаар олон нийтэд албан ёсоор танилцуулагдсан. Тэр ондоо *"2NE1"* хэмээх анхны цомгоо *"Fire"* болон ''"I Don't Care"* дуунуудын хамт гаргаснаар тус хамтлаг нэр хүндтэй болж эхэлжээ. Тэдний анхны дуу *"I Don't Care"* нь *MAMA Awards*-ын *Song of the Year* шагналыг хүртсэн нь дэбют хийсэн жилдээ "daesang" (хамгийн том шагнал)-г авсан анхны хамтлаг болж байв. 

2009 оны 8 сард тэрээр G-Dragon-ы анхны соло цомог *"Heartbreaker"* цомогт багтсан *"The Leaders"* дуунд хамтарч, тухайн сардаа өөрийн хамтлагийн гишүүн *Minzy*-тэй хамтран *"Please Don't Go"* нэртэй дуу гаргасан нь 11 сарын сүүлээр *Gaon Chart*-ийн 6-р байранд орсон юм. Түүний анхны соло дуу *"The Baddest Female"* нь 2013 оны 5 сарын 28нд гарсан. 2014 оны 2 сарын 27нд гарсан хамтлагийнхаа хоёр дахь бөгөөд сүүлийн студийн *"Crush"* цомогт багтсан *"Crush"*, *"If I Were You"*, *"Baby I Miss You"* дуунуудын үгийг бие даан бичиж, аяыг нь агентлагынхаа бусад продюсеруудтай хамтран зохиосон. Мөн *"Crush"* цомгийн *"MTBD"*, *"Scream"* дуунуудын үгийг агентлагынхаа *Teddy* продюсертэй хамтран бичжээ.

### 2014–2018: Соло карьер болон хамтрал
2014 оны 10 сард АНУ-д соло уран бүтээлчээр дэбютээ хийхээ зарлаж, АНУ-ын авъяаслаг менежер *Scooter Braun* (өдгөө Hybe Corporation-ы Америк дахь охин компани болох *"HYBE-America"* компанийн гүйцэтгэх захирал)-тай хамтран ажиллахаар төлөвлөж байгаагаа мэдэгдсэн. 2015 оны 5 сард *Diplo*-ын *"Doctor Pepper"* дуунд хамтарч, 11 сард нь *"Hello Bitches"* нэртэй дуугаа гаргасан. Нэг агентлагт харьяалагддаг дуучин PSY-ын *"Daddy"* дууг хамтран дуулсан нь Billboard Hot 100-ын 97-рт орж, энэ нь түүний хувьд анхны удаа Billboard Hot 100 чартад багтсан үйл явдал байв. 2016 оны 8 сарын 19нд *"Lifted"* дуугаа гаргаж, уг дуу нь 3 цагийн дотор iTunes-ийн Hip-Hop/Rap чартын шилдэг 30-д орж, 21-т бичигдсэн байна. Мөн тус дуунд **"Wu-Tang Clan"**-ы 1993 онд гарсан *"Method Man"* дууны дээжийг багтаасан бөгөөд реппер **Method Man** өөрөө клипэнд нь тоглосон юм. *"Time"* сэтгүүлээс түүнийг "Азийн хамгийн том оддын нэг" хэмээн нэрлэж, "Америк дахь К-попын ирээдүй" гэжээ. *"Lifted"* дуу нь Billboard Hot 100 чартын 94-рт бичигдсэнээр Billboard Hot 100-д жагсаж чадсан Өмнөд Солонгосын анхны эмэгтэй соло уран бүтээлч болж байв. 2016 оны 10 сарын 29нд өөрийн анхны Хойд Америк дахь аялан тоглолтоо Нью-Йорк хотоос эхлүүлснээр тус хотод бие даасан тоглолтоо хийсэн анхны К-поп эмэгтэй уран бүтээлч болж, АНУ болон Канадын бусад хотуудаар явсаар 11 сарын 14нд Торонто хотод тоглолтоо дуусгажээ.

2017 оны 9 сарын 22нд *"My Little Pony: The Movie"* киноны дуу болох *"No Better Feelin'"* дууг дуулжээ. 2018 оны 1 сарын 4нд Марк Уолбергын гол дүрд нь тоглосон *"Mile 22"* кинонд туслах дүр бүтээж, Холливудад дэбютээ хийнэ гэж мэдээлсэн. 2018 оны 2 сарын 25нд Пёнчаны Олимпийн цэнгэлдэх хүрээлэнд болсон 2018 оны Өвлийн Олимпийн хаалтын ёслолд оролцож, *"The Baddest Female"*, *"I Am the Best"* дуунуудаа дуулжээ. Уг үзүүлбэрийг Олимпийн албан ёсны цахим сувгаар бүх цаг үеийн Олимпийн амьд хөгжмийн шилдэг 10 үзүүлбэрийн жагсаалтад оруулж, 8-р байранд жагсаажээ. 2018 оны 10 сард **Black Eyed Peas** хамтлагтай хамтран *"Dopeness"* нэртэй дуу гаргаж, клипэнд нь мөн хамтран тоглосон юм.

### 2019–одоо: YG Entertainment-аас гарав, *"In the Name of Love"* болон *"Alpha"*
2019 оны 11 сарын 8нд CL нь YG Entertainment-тай хийсэн гэрээгээ сунгахгүй гэдгээ мэдэгдсэн. YG-аас гарсны дараа, 12 сарын 4нд *"In the Name of Love"* нэртэй дижитал соло төслөө гаргаж эхэлсэн. 2020 оны 9 сарын 12нд шинэ цомгоо зарлаж, 10 сарын 29нд хуучин агентлагийн Tablo-тай хамтран бичсэн *"Hwa"*, *"5 Star"* гэсэн хоёр дуугаа гаргасан. 11 сарын 16нд өөрийн анхны бүрэн хэмжээний *"Alpha"* цомгийнхоо нээлтийг 2021 оны сүүл хүртэл хойшлуулахаар шийдсэнээ зарлаж, цомгоо бэлтгэх явцад шинэ санаа боловсруулсан гэдгээ мэдэгдсэн юм.

2021 оны 2 сарын 26нд өөрийн 30 насны төрсөн өдөртэй давхцуулж *"Wish You Were Here"* дуугаа гаргасан бөгөөд 2 сарын 10нд зүрхний шигдээсээр нас барсан ээжийнхээ дурсгалд зориулан гаргажээ. 2021 оны 7 сарын 10нд Солонгос дахь үйл ажиллагаагаа удирдахын тулд *Konnect Entertainment*-тай дотоод менежментийн гэрээ байгуулж, 8 сарын 24нд анхны *"Spicy"* дижитал дуугаа гаргасан. 9 сарын 13нд Black Pink-ын Rose-ын хамт Нью-Йорк хотод болсон **"Met Gala"**-д оролцсон анхны К-поп эмэгтэй уран бүтээлч болж, дизайнер *Alexander Wang*-н урласан ханбуг маягаар урласан жинсэн даашинзыг өмсжээ. 9 сарын 29нд "Lover Like Me" хоёр дахь дижитал дуугаа гаргаж, *"Hwa"*, *"5 Star"* зэрэг өмнөх гаргасан дуунуудаа нийлүүлсэн өөрийн анхны бүрэн хэмжээний цомгоо 10 сарын 20нд гаргасан. 2022 оны 6 сарын 2нд *"Baby Shark's Big Show!"* хүүхэлдэйн киноны *Shaki L''-ийн дүрээр анхны дуу хоолойн жүжиглэлт бүтээжээ.

## Нэвтрүүлэг
### Телевизийн шоу
## Уран бүтээл
### Студийн цомог
### Өргөтгөсөн цомог
### Хамтарсан дуу
### Киноны дуу
## Аялан тоглолт
* Hello Bitches Tour (2016)

## Шагнал
### Жагсаалт
## Лавлах бичиг
Ангилал:Өмнөд Солонгосын дуучин
Ангилал:Өмнөд Солонгосчууд